**POZDRAVNI NAGOVOR**

**ge. Tanje Fajon,**

**Podpredsednice vlade RS in ministrice za zunanje in evropske zadeve;**

**Konferenca Dan Afrike, Brdo, 20. april 2023**

Spoštovani ministrski kolegi,

gospe in gospodje,

dragi prijatelji,

kako lepo je začeti dan ob tako navdihujoči in čudoviti glasbi. Iskrena hvala Wiyaali in njenim glasbenim prijateljem za to, da ste naše jutro napolnili z energijo in da ste nam pokazali ves potencial sodelovanja, povezovanja, razumevanja in spoštovanja.

Spoštovani gostje,

dobrodošli v Sloveniji, v zelenem dragulju Evrope z gorami, gozdovi, rekami, jezeri in morjem, pa predvsem z izjemno biotsko raznovrstnostjo.

A tako kot ves svet je tudi ta naš košček planeta vse bolj ogrožen – s sušami, ekstremnimi vremenskimi pojavi, požari. Obetajo se nam korenite spremembe načina življenja, prehranjevanja, oskrbe z vodo.

Pri tem si seveda ne delamo utvar, da se to dogaja samo nam. Številne države se zaradi podnebnih sprememb spopadajo s še veliko resnejšimi grožnjami. Nekaterim zaradi dviga morske gladine grozi fizično izginotje, drugje velikim delom prebivalstva ne ostaja drugega kot selitev, preživetje pa je odvisno od humanitarne pomoči.

Spričo teh izzivov smo vsi majhni in ranljivi. Uspe nam lahko le, če bomo sodelovali, skupaj kot partnerji.

Slovenija je – tako kot večina držav v mednarodni skupnosti – majhna država. Za nas je ključnega pomena, da gradimo partnerstva po vsem svetu. Solidarnost in spoštovanje sta vodili naše zunanje politike.

V tem kontekstu je nastalo in se razvija ter poglablja tudi naše partnerstvo z Afriko, to veliko, raznoliko in priložnosti polno celino.

Pred dvanajstimi leti je ministrstvo za zunanje zadeve prvič priredilo konferenco Dan Afrike. Dogodek je z leti prerasel v edinstveno in dragoceno obliko sodelovanja med Slovenijo in Afriko, med Evropo in Afriko.

Veseli me, da s konferenco nadgrajujemo naše bilateralno sodelovanje – tudi zato, ker sem se prav pretekli teden mudila v Afriki, opravila vrsto vsebinsko bogatih pogovorov ter se iz prve roke prepričala o dragocenem potencialu, iz katerega lahko vsi skupaj črpamo.

Zahvaljujem se vsem, ki ste se odzvali našemu povabilu na konferenco in s tem pokazali, da je tema, ki smo jo izbrali za letošnji dogodek, izjemno aktualna. Če lahko kateremu vprašanju rečemo globalni izziv, so to zagotovo posledice podnebnih sprememb.

Zato se veselim naših današnjih razprav o različnih vidikih podnebne varnosti. Kako naj se o tej temi pogovarjamo v globalnih multilateralnih okvirih, kot je Varnostni svet OZN ali podnebna konferenca COP28?

Ko govorimo o podnebni pravičnosti, bi morali razmišljati in delovati hitreje ter uporabljati učinkovit model globalnega podnebnega financiranja.

Enako pomembni so lokalni ukrepi, ki upoštevajo sonaravne rešitve. Lokalno znanje je vedno najboljše, lahko ponudi najbolj učinkovite rešitve. Prenos znanja, tehnologij in inovacij – v sodelovanju med vladnim in zasebnim sektorjem – lahko predstavlja pomemben korak naprej.

V politike je potrebno vključiti ideje, potrebe in skrbi mladih. Mladi so naša prihodnost, njihovo število narašča in vsi imajo pravico živeti v blaginji in spoštovanju. Če jim tega ne zagotovimo, jih dobesedno silimo v to, da si iščejo svetlejšo prihodnost kje drugje. Sporočilo mladih odseva tudi v razstavi Mali izumitelji, ki je nastala pod okriljem projekta OZN in je na ogled v konferenčnih prostorih.

Veliko bolj odločno bi morali v podnebne ukrepe vključiti vidik spola. Ženskam moramo omogočiti polno sodelovanje v teh procesih, izkoristiti moramo njihovo znanje ter njihovo odgovorno vlogo v družbi. Težko gradimo boljšo prihodnost za vse, če iz tega procesa izključimo polovico svetovnega prebivalstva.

Podnebne spremembe so tudi priložnost, da vzpostavimo nova ali obnovimo obstoječa partnerstva za zeleni prehod, za razvoj novih tehnologij in novih rešitev.

V poslovnem delu konference bomo obravnavali nekatera ključna vprašanja, ki se pojavljajo na presečišču podnebnih tehnologij in gospodarskega razvoja. Imamo umetno inteligenco, imamo visoko tehnologijo, vse to moramo uporabiti v korist okolja. Veselim se tudi predstavitev sedmih poslovnih klubov, ki povezujejo Slovenijo in afriške države.

Gospe in gospodje,

letošnjo konferenco Dan Afrike dopolnjuje pilotni projekt izobraževanja o podnebni varnosti, ki ga organiziramo v sodelovanju v slovenskim Centrom za usposabljanje in izobraževanje za mirovne operacije. Usposabljanje predstavlja še en konkreten prispevek Slovenije k podnebni varnosti.

Dovolite mi, da izrazim iskreno zahvalo afriški diaspori v Sloveniji, ne le za sodelovanje na konferenci, temveč tudi za to, da dan za dnem bogatijo našo družbo.

Veselim se izmenjave idej v okviru konference ter konkretnih korakov k našemu poglobljenemu partnerstvu.

In za konec še prijazno povabilo vsem, da se udeležite spremljevalnega kulturnega programa, ki bo potekal danes zvečer v Ljubljani.

Hvala.